Author: oem19
Last saved by: agenda0

NÁVRH

Memorandum porozumenia

medzi Európskym spoločenstvom a Slovenskou republikou 

o účasti Slovenska v programe vzťahujúcom sa na rámcovú stratégiu spoločenstva o rodovej rovnosti (2001 - 2005)

Európska komisia, ďalej len „komisia“, v mene Európskeho spoločenstva, 
 
na jednej strane, a

Vláda Slovenskej republiky, ďalej len „Slovensko“,

na druhej strane,

keďže: 

(1) rozhodnutie Asociačnej rady č. 1/2002 medzi Európskou úniou a Slovenskou republikou z 18. februára 2002 ustanovuje všeobecné zásady pre účasť Slovenska v programoch spoločenstva, ponechávajúc pritom na komisiu a príslušné úrady Slovenska, aby určili špecifické dojednania a podmienky, vrátane finančného príspevku, so zreteľom na účasť v každom príslušnom programe,

(2) program vzťahujúci sa na rámcovú stratégiu spoločenstva o rodovej rovnosti (2001-2005) bol   ustanovený rozhodnutím rady č. 2001/51/ES z 20. decembra 2000, ^(1)

^(1) Úradný vestník Európskych spoločenstiev L 17, 19. januára 2001, s. 22.

(3) tento program je jedným z potrebných nástrojov pre vykonávanie celkovej stratégie spoločenstva o rodovej rovnosti, ktorá zahŕňa všetky politiky spoločenstva a kroky zamerané na dosiahnutie rodovej rovnosti, vrátane politík rodového mainstreamingu a špecifické kroky zamerané na ženy,

(4)  otvorenie tohto programu pre účasť kandidátskych krajín podporí a doplní úsilie v týchto krajinách v boji proti rodovým nerovnostiam ešte pred vstupom.

sa dohodli takto:

Článok 1

Program

Slovensko sa zúčastní v Programe vzťahujúcom sa na rámcovú stratégiu spoločenstva o rodovej rovnosti (2001-2005) (ďalej len „program“) v súlade s podmienkami ustanovenými v Rozhodnutí Asociačnej rady č. 1/2002 medzi Európskou úniou a Slovenskou republikou z 18. februára 2002, ktoré ustanovuje všeobecné zásady pre účasť Slovenska v programoch spoločenstva, v súlade s dojednaniami a podmienkami ustanovenými v článku 2 tohto Memoranda porozumenia.

Článok 2

Dojednania a podmienky pre účasť v programe

1.  Slovensko sa zúčastní na aktivitách programu v súlade s cieľmi, kritériami, postupmi a konečnými termínmi ustanovenými v rozhodnutí rady č. 2001/51/ES. 
2. Dojednania a podmienky predkladania, hodnotenia a výberu žiadostí oprávnených inštitúcií, organizácií a jednotlivcov zo Slovenska sú rovnaké, ako dojednania a podmienky, ktoré sa vzťahujú na oprávnené inštitúcie, organizácie a jednotlivcov pochádzajúcich z členských štátov Európskej únie.

3.  Za účelom účasti v programe, Slovensko každý rok zaplatí finančný príspevok do Všeobecného rozpočtu Európskej únie.

4. Finančný príspevok Slovenska v závislosti od jeho účasti a vykonávania programu sa pripája k čiastke, ktorá je každoročne vyčlenená vo Všeobecnom rozpočte Európskej únie ako rozpočtová položka viazaná na účely plnenia finančných záväzkov vyplývajúcich z rôznych foriem opatrení nevyhnutných na vykonávanie, riadenie a realizáciu programu.

5.	Pri postupoch spojených so žiadosťami, zmluvami a správami, ako aj pre ostatné administratívne záležitosti spojené s programom sa použije jeden z úradných jazykov spoločenstva.

Článok 3

Finančný príspevok

Pravidlá upravujúce finančný príspevok Slovenska sú obsahom prílohy I a II. 

Časť finančného príspevku môže byť financovaná prostredníctvom príslušných nástrojov vonkajšej pomoci spoločenstva, ak to Slovensko požaduje. 

Článok 4

Správy a hodnotenie

Bez toho, aby bola dotknutá zodpovednosť komisie a Dvoru audítorov Európskych spoločenstiev vo vzťahu k monitorovaniu a vyhodnocovaniu programu, účasť Slovenska v programe je neustále monitorovaná na báze partnerstva s účasťou komisie a Slovenska. Slovensko predloží komisii príslušné správy a zúčastní sa na iných špecifických aktivitách, ktoré spoločenstvo poskytuje v rámci daného programu.

Článok 5

Záverečné ustanovenia

Toto Memorandum porozumenia sa uplatňuje počas trvania programu. Napriek tomu, ak Európske spoločenstvo rozhodne o predĺžení trvania programu bez iných podstatných zmien v rámci programu, automaticky sa predlžuje platnosť tohto memoranda na príslušné obdobie, ak žiadna zo strán nenamieta. 

Prílohy tvoria neoddeliteľnú súčasť tohto Memoranda porozumenia.

Toto Memorandum porozumenia môže byť zmenené a doplnené len písomnou formou po dosiahnutí vzájomného súhlasu oboch strán.

Toto Memorandum porozumenia vstupuje do platnosti v deň jeho podpísania obidvomi stranami. 

Nadobúda účinnosť v deň podpisu. 

V ....................  

dňa................. .200................

Za vládu Slovenskej republiky

Peter Magvaši 
minister práce, sociálnych vecí a rodiny
Slovenskej republiky

V ……………
dňa......................200..............

Za komisiu
v mene Európskeho spoločenstva
[meno]

člen komisie 
za [úrad]

Príloha I 

Pravidlá upravujúce finančný príspevok Slovenska v 
Programe vzťahujúcom sa na rámcovú stratégiu spoločenstva o rodovej rovnosti
(2001 - 2005) 

1.   Finančný príspevok, ktorý zaplatí Slovensko do Všeobecného rozpočtu Európskej únie za účelom jeho účasti v programe, je takýto:

30 000 euro za rok 2002

30 000 euro za rok 2003

30 000 euro za každý rok nasledujúci do vstupu.  

2. Príspevok Slovenska zahŕňa náklady spojené s prípravou, uskutočniteľnosťou, rozvojom a realizáciou projektov spoločného záujmu, ako aj s rozvojom a vykonávaním horizontálnych opatrení, ktoré program predpokladá.

3.	Cestovné náklady vynaložené zástupcami Slovenska ako pozorovateľmi na účely účasti na práci výboru uvedeného v článku 7 rozhodnutia rady č. 2001/51/ES z 20. decembra 2000 alebo na iných stretnutiach spojených s vykonávaním programu preplatí komisia na rovnakom základe a v súlade s postupmi, ktoré sa v súčasnosti uplatňujú na zástupcov členských štátov Európskej únie.

4.  Finančné nariadenie, ktoré sa vzťahuje na Všeobecný rozpočet Európskej únie sa uplatňuje na účely riadenia príspevku Slovenska.
 
5. V čase, kedy toto Memorandum porozumenia nadobudne účinnosť a na začiatku každého nasledujúceho rozpočtového roku zašle komisia Slovensku výzvu na zaplatenie príslušného príspevku, na ktorý sa vzťahuje toto Memorandum porozumenia.

6.  Tento príspevok sa platí v euro na euro bankový účet komisie.

7.	Slovensko zaplatí svoj príspevok na každoročné náklady v súlade s výzvou na zaplatenie príspevku do troch mesiacov po dátume uvedenom vo výzve. Akékoľvek zdržanie platby príspevku spôsobí, že Slovensko zaplatí úrok z oneskorenia z nezaplatenej čiastky za danú dobu oneskorenia. Úroková sadzba je sadzba, ktorú v deň splatnosti uplatní Európska centrálna banka pri jej hlavných operáciách v euro, zvýšená o 1,5 percentuálneho bodu. V prípade, že oneskorenie platby príspevku je také, že môže významne ohroziť vykonávanie a riadenie programu, účasť Slovenska v programe v danom roku bude pozastavená komisiou, ak nedošlo k platbe príspevku  v priebehu dvadsiatich pracovných dní po odoslaní oficiálneho upomienkového listu Slovensku. 

Príloha II
Aktivity pokryté finančným príspevkom Slovenska v
rámcovej stratégii spoločenstva o rodovej rovnosti

1.    Rok 1: 2002 

Celkový príspevok: Є 30 000

1.1.	Príspevok 30 000 euro umožní Slovensku prístup k týmto aktivitám:

•	Podpora organizácie seminára na Slovensku s cieľom mobilizovať kľúčových aktérov v otázkach súvisiacich s rodovou rovnosťou podľa bodov prúdu 1(2), 1(4) a 1(6) vrátane, ak je to vhodné, podpory pre aktualizáciu všeobecných informácií o rodovej rovnosti a šírenie záverov relevantných štúdií.

•	Účasť na zriadení databázy o ženách v rozhodovacom procese v členských štátoch a kandidátskych krajinách podľa časti prúdu 2(3).

1.2. Príspevok 30 000 euro zahŕňa aj náklady spojené s účasťou jedného zástupcu Slovenska ako pozorovateľa na zasadnutiach Programového výboru (podľa potreby 3 až 4 zasadnutia ročne), s vyslaním úradníkov komisie na Slovensko v súvislosti s programom a náklady na inú administratívnu podporu.

2.	Rok 2: 2003 

Celkový príspevok: Є 30 000

2.1. Príspevok 30 000 euro umožní prístup k týmto aktivitám: 

•	Prúd 1 – aktivity zvyšovania povedomia prijaté v zmysle ročného pracovného programu.

•	Prúd 2 (3) – účasť v databáze o ženách v rozhodovacom procese v členských štátoch a kandidátskych krajinách. 

2.2. Príspevok 30 000 euro zahŕňa aj náklady spojené s účasťou Slovenska ako pozorovateľa na zasadnutiach Programového výboru (podľa potreby 3 až 4 zasadnutia ročne), s vyslaním úradníkov komisie na Slovensko v súvislosti s programom a náklady na inú administratívnu podporu.

3. Nasledujúce roky

Účasť Slovenska v programe bude v neskorších rokoch do vstupu vychádzať z podmienok roku 2003 a z rozhodnutí Programového výboru o ročnom pracovnom programe.

Návrh memoranda – rodová rovnosť